Martin Mosebach: Uz 90. rođendan Benedikta XVI 


(Odlomak govora koji je autor održao na "Kčlnskim litugijskim danima" 2017) 


Nešto kao pobožni kult ličnosti: sličice, kalendari, razglednice, svilene marame, 
tanjurići od porculana, stakla ili jeftinije plastike, sve sa slikom sretno vlada- 
jućeg Svetog Oca hrpimice se nude hodočasnicima i turistima na trgu Svetog 
Petra i okolo njega; pored toga i one s likom Ivana Pavla II, Ivana XXIII a 
nešto i Pavla VI. Samo jednog nema, gotovo nigdje, kao po nekom dogovoru: da 
biste negdje iščeprkali razglednicu s Benediktom XVI, morate imati upornost 
privatnog detektiva. Stari carski Rim poznavao je ustanovu 'Damnatio memo- 
riae*, službeno brisanje spomena na one koji su bili državni neprijatelji — tako je 
car Karakala dao ukloniti ime svog brata Gete, koje je bilo uklesano na slavoluk 
Septimija Severa (nakon što ga je dao ubiti). Izgleda da su kako prodavači tako 
i kupci — jer i kod prodaje krunica postoji zakon ponude i potražnje — kao nekad 
u Rimu bacili 'anatemu spomena na prethodnika sadašnjeg pape. 

Kao da se tu na sasvim prizemnoj razini zbilo ono na što se Benedikt — 
nakon svog sve do danas nerazjašnjenog i nerazjašnjivog odreknuća — nije mogao 
odlučiti: da naime posve nestane sa scene i utone u trajnu šutnju.! Upravo se oni 
koji su pontifikat Benedikta XVI pratili s ljubavlju i nadom, ne mogu pomiriti 
s time da je sam papa bio taj koji je svoje veliko djelo obnove stavio u pitanje. 
Budući naraštaji moći će 'sine ira et studio govoriti o tom vjerojatno zadnjem 
poglavlju njegovog života — vremenski odmak će događaje staviti u širu, zasad 
nepoznatu perspektivu — no nama suvremenicima takav odmak nije dan, već i 
zato što smo bez zaštite izloženi posljedicama te njegove odluke. Govoriti danas 
o Benediktu XVI, znači prije svega pokušati da u sebi prevladamo osjećaj boli 
i razočaranja. 

Sve to utoliko više, što on kao da se spremao da izliječi teške rane koje je 
pokoncilsko doba nanijelo vidljivoj Crkvi. Kompromisne formulacije mnogih 
koncilskih konstitucija progresističke su snage gledale samo kao etapu u velikoj 
borbi za budući lik Crkve. 'Koncilski Duh je postao važniji od teksta koncilskih 
zaključaka. Provođenje tih zaključaka fatalno se poklopilo s događajima kul- 
turne revolucije 1968 koja je potresla čitav svijet, a posebno onaj zapadni. Ona 
je također bila plod jednog 'Duha', i to veoma nečistog.? Nestanak svakog au- 
toriteta, estetska vulgarnost, demontaža tradicije u filozofskom mišljenju opus- 
tošili su škole i sveučilišta, zatrovali atmosferu javnosti, štoviše, zahvatili su 
široke krugove u Crkvi. Nepovjerenje prema tradiciji, čak njeno uništavanje 
širilo se u ustanovi, koje se bit baš sastoji u tradiciji, tako da se slobodno može 
reći: Crkva je ništa bez tradicije. Ta pokoncilska borba protiv tradicije bila je 


IOvdje se vjerojatno aludira na činjenicu, da se Benedikt i nakon odreknuća pojavljuje u 
javnosti bilo fizički, bilo intervjuima, bilo vlastitim publikacijama (prim. prev). 

*Manje je poznato svjedočenje samog Ratzingera koji je osobno doživio te potrese: "Kada 
sam 1967/68 bio profesor teologije u Tiibingenu, vidio sam kako su naopako tumačili Koncil. 
Počela je revolucija koju su potakli i vodili prije svega teolozi s teoloških fakulteta. Vidio sam 
kako je jedan od njih — za kojeg sam znao da je otpao od vjere, jer mi je to sam priznao — 
koji nije vjerovao ni u što, stao tumačiti da su njegovi stavovi pravi katolicizam (iz interviewa 
časopisu Communione e librazione Chile 1988 prim. prev.). 


pravi pokušaj samoubojstva, doslovno nihilistički proces. Svima su nam još u 
ušima pobjednički proglasi biskupa, teologa i župnika kako su se s II Vatikanskim 
Koncilom na Crkvu spustili Novi Duhovi* — nešto što nijedan koncil u povijesti 
nije o sebi ustvrdio. *Novi Duhovi", to nije ništa manje već novo rasvjetljenje, 
koje će nas povesti dalje od onog koje smo dobili pred 2000 godina, i dovesti do 
"Trećeg zavjeta', o kojem je govorio Lessing u svojem *Odgoju ljudskog naraš- 
taja'. II Vatikanski se stilizira kao lom s tradicijom kako smo je dosad njegovali, 
lom koji nosi ozdravljenje. Slušajući to morali ste shvatiti da je katolička vjera 
našla sebe tek nakon Drugog Vatikanskog, sve genaracije prije nas, koje su nam 
prenijele kršćanstvo, nalaze se zapravo u nekom *'predvorju, limbu za nezrele'. 
Istini za volju treba napomenuti da su se pape pokušali tomu oduprijeti — no 
slabim glasom i bez volje da svojom rukom uvedu red i onemoguće taj pogubni 
razvoj. Mala nekolicina biskupa, koji su se tvrdoglavo oduprli, bili su preko- 
reni, disciplinski kažnjavani. A masa 'novo-duhovnjaka* je, koristeći se širokom 
umreženosti, nesmetano utjecala na crkvenu svakodnevicu, tako da je proma- 
traču sa strane bivalo sve jasnije da je s Drugim Vatikanskim Crkva prekinula sa, 
svojom prošlosti. Zaista, tko je naučio vjerovati svojim očima i ušima, nije više 
mogao sam sebe uvjeravati, da je to ona Crkva, koja je u sve vrijeme kroz tisućl- 
jeća ostala vjerna samoj sebi. Katolik, profesor državnog prava Carl Schmitt 
je podrugljivo rimovao : *Heraklit uči kako sve teče, a Petrova stijena se niz 
vodu kreće. Crkvom je bjesnio ikonoklazam kao u najgorim vremenima Re- 
formacije; na sjemeništima se provodila *demitologizacija kršćanstva' a la Bult- 
mann; bogoslužje se posvjetovnjačilo i protestantiziralo, naveliko se navješćivao 
kraj svećeničkog celibata; vjeronauk je praktički napušten; svećenici su odbacili 
svoju odjeću, liturgijski latinski — još svečano potvrđen u koncilskom dokumentu 
— također je nestao. Sve se to dogodilo da bi se, kako su nam govorili, Crkva 
pripravila za budućnost, inače će izgubiti ljude. U hijerarhiji su argumentirali 
kao trgovci koji ne žele 'ostati sjediti' na neprodanoj robi i moraju je prodati na 
rasprodaji. No usporedba ne odgovara sasvim, jer ljudi nisu bili zainteresirani 
za rasprodaju — nakon "Novih Duhova: crkve, sjemeništa, samostani, sve se to 
naveliko praznilo, sama crkva je, sve jednako provodeći revoluciju, gubila kako 
na unutrašnjoj koheziji tako i na privlačnoj snazi. Kako se sve više odbacivala, 
Predaja, dobivala se slika onog nesretnog krojača koji u nevjerici gleda odrezane 
hlače i govori: "Triput sam odrezao i još su uvijek prekratke!'. Tvrde nam, kako 
bi do gubitka vjernika bilo došlo i bez te revolucije. Čak ako bismo tu tvrdnju 
i prihvatili, onda siloviti prevrat ne bi ni bio potreban, naprotiv, "malo stado? 
koje bi Crkvi preostalo moglo bi ustrajati u vjernosti, kao "Znak protivljenja'. 
Nema argumenata koji bi govorili za pokoncilski prevrat, ja dosad nisam našao 
nijednog. 

Papa Benedikt nije se mogao a ni smio prepustiti takvim razmišljanjima 
iako to nije tako lako. On se nije ni pod koju cijenu htio odreći slike Crkve, kao 
organizma koji skladno raste pod zaštitom Duha Svetoga. Historijska svijest 
mu je jasno govorila da se povijest ne može okrenuti natrag i da je nemoguće 
i preuzetno postići da stvari koje su se dogodile, kao takve iščeznu, ta ni Bog 
kad oprašta, ne postiže da se učinjeni grijeh nije ni dogodio, već ga u najboljem 
slučaju pretvara u 'felix culpa'. Tako gledajući na stvar nije mogao prihvatiti ono 


što s dobrim razlogom tvrde kako progresisti tako i tradicionalisti: da je naime 
pokoncilska era dovela do odlučnog loma s tradicijom, da Crkva prije Koncila 
i ona poslije njega nije više ista ustanova. To bi onda značilo da Crkva više 
nije pod vodstvom Duha Svetoga — da je zapravo prestala biti Crkva. Svakako 
bilo bi pogrešno misliti kako teolog Joseph Ratzinger razmišlja u nekim naivnim 
formulama. Njemu su bili itekako poznati potresi u povijesti Crkve. Nije mu 
bilo nepoznato da je u prošlosti bilo loših papa, zavedenih teologa i uopće prob- 
lematičnih situacija. No u razmatranju crkvene povijesti vodio ga je sigurni 
dojam, da je Crkva u neprestanom razvoju uvijek prevladavala krize i to tako 
da kriva strujanja nije naprosto presijecala već ih je u slijedećim generacijama 
znala oploditi na dobro. 

Stoga mu se činilo najprečim da se bori protiv predodžbe da je taj lom 
— za koji su govorili svi vidljivi znaci — stvarno prisutan. Nastojao je da u 
svijesti vjernika ukloni uvjerenje o takvom prijelomu. Taj pokušaj imao je 
u sebi nešto voluntarističkoga — da se jednostavno otrese činjenica — i neka se 
shvati kao ironija ako navedem poznati redak velikog liričara apsurda Christiana 
Morgensterna 'ne može biti (ono) što ne smije biti!'. Crkva se nikad ne smije naći 
u proturječju sa samom sobom, s Predajom, s Otkrivanjem, s učenjem Otaca i 
ukupnim Saborima — stoga je nemoguće da je ona to učinila; pa ako se i čini da 
jest, onda je to lažan utisak. Duboka će hermeneutika konačno ipak pokazati, 
da protuslovlja nije bilo. U tom stavu leži neiscrpno pouzdanje u djelovanje 
Duha Svetoga, neki cinični promatrač bi pak mogao govoriti o *svetoj lukavosti?. 
Taj se stav može opravdati na oba načina, bilo pouzdanja u Boga bilo čistog 
makijavelizma. Bacimo li naime pogled na crkvenu povijest, vidjet ćemo da je 
trajanje Crkve u vremenu bilo vezano uz čvrstu vjeru — ili bar uz nepokolebljivo 
pristajanje uz fikciju — da tu Crkvu u svako doba vodi Duh Sveti. Ono što je 
papa Benedikt nazvao *hermeneutikom prijeloma, što su tvrdili (svaki na svoj 
način) progresisti ili tradicionalisti, za njega je bio napad na samu bit Crkve, čija 
se narav sastoji u kontinuitetu. Stoga je uveo pojam 'hermeneutike kontinuiteta! 
— ne toliko kao teološki projekt niti kao baza za konkretne odluke i poteze — već 
kao duhovnu orijentaciju, koje je jedina u stanju potaknuti ozdravljenje Crkve: 
kad jednom svi shvate da se Crkva ne smije pouzdavati u lomove i revolucije, 
tada će i hijerarhija i teologija sami od sebe naći put k tradiciji i skladnom rastu. 
Iz tog stava kao da govori mudrost Dalekog Istoka, načelno nepovjerenje prema 
svim 'konstrukcijama* i uvjerenje da se duhovna kriza ne može ukloniti potezima, 
pera i dekretima. Rečenica: *Les choses se font en les ne faisant pas* ne potječe 
od nekog kineskog mudraca već od genija diplomacije, legendarnog Talleyranda 
(koji je čak bio katolički biskup). "Stvari se obavljaju tako da se ništa ne čini', 
to je svakodnevno iskustvo, no ujedno i dubok uvid u tok povijesti, koja teče 
neovisno o snovanjima ljudi — usprkos manipulacijama i taktičnim potezima, 
političara. "Ta to je on još kao prefekt Kongregacije za nauk vjere prigovarao 
misnoj reformi Pavla VI: da je birokratski akt 'dictatus papae' prekinuo organski 
rast, razvoj na koji je djelovala neprimjetna ruka vremena. Za njega je bilo 
ne samo beznadno, već upravo nedopustivo, da ranu, koju je zadao udar na 
tradiciju, pokuša izliječiti nekim novim diktatom. Postupno okretanje načina 
mišljenja, pod utjecajem primjera koji je davao on sam, stvorit će atmosferu u 


kojoj će se obraćenje prema tradiciji dogoditi spontano. Pouzdavao se u moć 
scena koje su se otvarale prilikom njegovih vlastitih javnih nastupa, kad bi pod 
misom uzeo rimski kanon ili dijelio pričest klečećim vjernicima. "Nježna snaga 
istine' trebala je djelovati sama po sebi, kako govori koncilska konstitucija o 
vjerskoj slobodi. Ta maksima odgovarala je kako njegovom temperamentu tako 
njegovom uvjerenju. 

Karakteristična za njegov postupak bila je briga da se prevladaju višestruka 
zastranjenja u liturgiji, koja su zasjenjivala misterij euharistije. On se nadao 
da će ta zastranjenja ukloniti "reformom reforme". "Reforma" je pojam koja u 
suvremenim ušima uvijek dobro zvuči, ta "reforma" je nešto što što se oprav- 
dava samo po sebi. Svi neprestano zahtijevaju ekonomske, političke i socijalne 
reforme. Nije li onda "reforma reforme" pravi komparativ tog po sebi pozitivnog 
pojma, izraz maksime "ecclesia semper reformanda"? Nije li ona zapravo nužna, 
kao ocjena i preispitivanje eksperimantalne faze kroz koju je liturgija prošla 
zahvatom pape Pavla? No progresisti se nisu dali zavarati tim Benediktovim 
"reformnim" nastojanjima. Već prvi oprezni koraci kardinala, i poslije pape 
Ratzingera bili su prepoznati kao opasnost za tri osnovna — iako ih je Rim uvi- 
jek službeno nijekao — dostignuća, a to su desakraliziranje, protestantiziranje 
i antropocentrično demokratiziranje obreda. Kolike li su borbe bile oko uklan- 
janja tolikih naopakih prijevoda misnih knjiga na narodne jezike! U Njemačkoj 
još uvijek traje prepirka oko filološki bez ikakve sumnje krivog prijevoda pretvor- 
benih riječi "pro vobis et pro multis" u "za vas i za sve ljude" dok se anglosakson- 
sko i romansko govorno područje iako nevoljko pokorilo Benediktovoj naredbi da 
se to ispravi.* Jer, time se dovodi u opasnost teologija sveotkupljenja, omiljena 
tečevina pokoncilskog vremena. Propagatorima novog "svemilosrđa" potpuno 
je svejedno što najmanje trećina Matejevog evanđelja sadrži tako strašna pred- 
skazivanja vječnog prokletstva, da nakon čitanja čovjeku ne dolazi san na oči. 
lako svoju borbu protiv tradicije opravdavaju nastojanjem da se od historijskih 
nakupina okorjelosti vrate "autentičnom" Isusu. 

Nije bolje prošla ni njegova zauzetost da se ispravi nešto do čega je došlo 
čak mimo drastičnih promjena koje je donijela Pavlova reforma i što ne stoji ni 
u jednom liturgijskom propisu, a to je slavljenje mise "prema narodu". Istraži- 
vanja poznatog liturgičara Klausa Gambera, kojega je Benedikt veoma cijenio, 
jasno su pokazala da je neodrživo tvrditi da je misnik bilo kada u povijesti slavio 
"prema narodu", već da je zajedno s narodom bio okrenut prema istoku ususret 
Kristu koji će opet doći.“ Još kao kardinal Benedikt je stalno upozoravao da se 
sadašnjim usmjerenjem svećenika misa iskrivljava i njeno značenje zamagljuje — 
govorio je kako se takvom misom daje utisak da zajednica nije usmjerena prema 
Bogu već da slavi sama sebe. No te njegove misli nisu nažalost našle odjeka u 
Benediktovom zakonodavstvu, niti u dokumentima Kongregacije za nauk vjere. 
Ni tu nije htio koristiti silu zakona i propisa, već se pouzdavao u "nježnu snagu 
istine", koja će se nametnuti sama od sebe. Tako je izgledalo upravljanje onoga 
koga su bezobrazno nazivali "pancerkardinalom" i "Božjim rotweilerom" i tko 


ŽU Hrvatskoj se dosada nije dosada ništa poduzelo u tom pravcu. 
“Rezultati najnovijih istraživanja sažeti su u raspravi U. M. Lang, Okretanje prema 
Gospodinu, Filozofsko teološki fakultet DI Zagreb 2007. 


zna kakvim drugim imenima koja su mu nadjenuli skloni mediji! Posljedice te 
njegove "nježne snage istine" danas su svima očite. Kardinal Sarah, prefekt 
Kongragacije za obrede, koji naučava u Benediktovom duhu posve je osaml- 
jen i ne može poduzeti ništa čime bi ostvario zadaću koju mu je Benedikt bio 
postavio." "Reforma reforme" koja je od početka bile tek programatska formula, 
danas je i kao formula zabranjena. 

Ima li još uopće smisla pitati se, kako bi "Reforma reforme" mogla izgledati 
da se ostvarila? Benedikt očito nije imao namjeru dirati u sveopću uporabu 
narodnog jezika, to je smatrao nepovratnim, iako bi vjerojatno podržao češću 
uporabu latinskog. Ono što bi mu bilo na srcu jest da se povrati ispravno 
usmjerenje svećenika i potakne što češća pričest na usta: ni jedno ni drugo 
nije ukinuto sadašnjim liturgijskim propisima. Jednako tako i uporabu rimskog 
kanona koji je i sada moguća varijanta. Ako bi se bio odlučio ponovo uvesti 
nadasve važne prikazne molitve onda njegova "reforma reforme" ne bi bila ništa 
drugo nego povratak na Red mise koji je po nalogu Pavla VI bio uveden 1965 i za 
koji je tadašnji državni tajnik kardinal Cicognani napisao: "Osnovna značajka 
ovog novog izdanja (misala, op. prev) jest da je tu ostvaren zadatak koncilske 
konstitucije o liturgiji".5 Koji su uzroci potakli papu da samo pet godina kasnije 
zabaci taj red mise koji je sam promulgirao i uvede novi misal koji nije odgo- 
varao smjernicama te konstitucije ostat će najvjerojatnije zadugo povijesnom 
tajnom." Jedno je sigurno: da je ostalo kod prve verzije (koja je bez pravog 
razloga štošta žrtvovala, ali je obred u osnovnim linijama ostavila nedirnutim) 
ne bi bilo pobune nadbiskupa Lefebvra. S druge strane istina je i to da danas 
nema tog liturgijskog pravila ili propisa koji bi pojedinom svećeniku priječio 
da najvažnije elemente "Reforme reforme" već sad uključi u vlastitu liturgijsku 
praksu: slavljenje prema istoku, pričest na usta, rimski kanon, počešće i latinski, 
iako zato treba hrabrosti i vlastitog autoriteta ovako bez podrške iz Rima. Ja 
bih rekao: sve to ne bi bilo nešto spektakularno, mnoga duhovna blaga stare 
liturgije ostala bi još uvijek zapostavljena, ali bi sigurno došlo do druge atmos- 
fere, uspostavio bi se duh klanjanja i sakralnog prostora. Ako se svećenik i 
usudi učiniti tako nešto u svojoj vlastitoj župi, mora računati s mučnom bor- 
bom protiv svojih pretpostavljenih s jedne i vlastitog župskog vijeća s druge 
strane.5 

Kad smo se već upustili u ne baš previše korisna razmišljanja "što bi bilo kad 
bi bilo", onda nije loše podsjetiti da ima daleko važnijih stvari nego da raspravl- 


5Poznato je da je kardinal Sarah 2016. preporučio svećenicima da slave misu okrenuti 
zajedno s vjernicima prema oltaru. Odmah nakon toga javili su se glasovi kako iz Vatikana 
tako od strane biskupskih konferencija koji su bagatelizirali tu preporuku. 

&Misal za nedjelje i blagdane po tom obredu izdao je za vjernike u 4 sveščića Glas Koncila 
Zagreb 1965. 

"S tim u vezi treba spomenuti da je biskupska sinoda 1967 koju je Pavao VI posebno sazvao 
u tu svrhu razmotrila prijedlog novog obreda koji danas imamo i nije ga prihvatila a papa ga 
je usprkos tomu kasnije promulgirao. 

Ovdje autor uzima poznatom situaciju u njemačkom katolicizmu, koja se čak u zadnje 
dvije godine promijenila na gore, uvođenjem tzv. mamutskih župa u kojima većina svećenika, 
posebno onih mlađih, nema praktično nikakvog autoriteta te bivaju svaku godinu-dvije prem- 
ještani iz jedne crkve u drugu. U Hrvatskoj će prepreke biti druge vrste ali sigurno ne manje 
teške (op. prev.). 


jamo oko ovog ili onog liturgijskog detalja. Svatko tko se temeljito pozabavio 
krizom liturgije u XX stoljeću zna da ona nije jednostavno pala s neba — ili pak 
ispuzala iz pakla — nego da je daleko prije došlo do razvoja, koji su na kraju 
doveli do katastrofe. Bio je to način mišljenja, misaoni sustav koji se, uzet za, 
sebe, nije činio opasnim i nije bio doživljavan kao protivan liturgiji i sakralnomu. 
Još i danas ga možete naći čak i kod pristalica tradicionalne liturgije. Mogli 
bismo ga nazvati rimsko-jurističkim ili loše shvaćenim skolasičko-analitičkim. U 
svakom slučaju taj je način mišljenja bio posve stran prvom kršćanskom tisućl- 
jeću koje je stvorilo i oformilo obred. Po tom shvaćanju obred se sastoji od 
bitnih i manje bitnih dijelova. U teologiji mise koja je nastala pod utjecajem 
tog shvaćanja značajan je pojam "valjanosti", pojam iz područja notarijalnog 
prava. Tu se pita koji se pretpostavke moraju steći da bi pravni akt postao 
valjan, a koje su pak bez važnosti. Takvo razmišljanje nužno vodi do redukcije, 
formalnog minimalizma, koji jedino još želi znati, koje minimalne pretpostavke 
čine misno slavlje valjanim. Pod utjecajem takvog mišljenja već je rano došlo 
do komprimiranih oblika obreda kao što je to tzv. "tiha misa", koju se sigurno 
može voljeti, ali se pritom ne smije zaboraviti da je u liturgijskoj praksi prvog 
tisućljeća (tu praksu drže istočne Crkve do danas) tiha misa bila nešto apso- 
lutno nezamislivo. Liturgijsko pjevanje je u Istočnoj crkvi obvezno i onda ako 
svećenik slavi posve sam, jer liturgija smješta čovjeka u anđeoske sfere. Anđeli 
pjevaju, a njihov pjev Gloria i Sanctus ponavljaju za njima i vjernici koji, kako 
se u istočnoj liturgiji izričito kaže, preuzimaju ulogu anđela. "Tiha misa" je 
nastala kad su je samostanskim crkvama i katedralama više svećenika slavilo 
misu istovremeno svaki na svom oltaru. Iz razumljivih razloga željelo se izbjeći 
zvučni kaos. No dovoljno je da ste jednom bili u crkvi Isusovog groba u Jeruza- 
lemu pa da shvatite da u duhovnom svijetu prvog tisućljeća "praktični razlozi" 
nemaju nikakve važnosti kad je u pitanju liturgija, Opus Dei. Grčki prevoslavci, 
egipatski Kopti, Armenci, svi oni svak na svom oltaru pjevaju svoje, prostor je 
pun "svete buke", koja nas sa sjevera koji smo pod protestanskim utjecajem 
navikli na nutarnjost i razmatranje, zbunjuje, čak djeluje odbojno, posebno ako 
se u sve umiješa još i pjev mujezina sa minareta susjedne džamije. Ono što tu 
treba naglasiti jest: čak i u ovako ekstremnim situacijama za istočnjake nema, 
govora o nekoj "redukciji na ono bitno" kod koje se može ispustiti ovo ili ono 
što nije pretvorba. 

Sažeto rečeno, razlika između starocrkvenog i novijeg latinsko-zapadnog mišl- 
jenja jest u shvaćanju pretvorbe žrtvenih darova. Ono prvo vidi čitavu liturgiju 
u svim njenim dijelovima kao posvećujuću — u njoj nazočnost Kristova nije 
usredotočena na same riječi pretvorbe, nego se u raznim oblicima provlači kroz 
čitavo događanje; pretvorba je vrhunac u svojem podanašnjenju žrtve na križu. 

Tko misu ovako shvaća ne pada mu na pamet neki "zahvat" ili "redukcija" 
jer Kristova nazočnost unaprijed isključuje neko ljudsko planirano aranžiranje i 
insceniranje. 

Upravo je ono drugo, novije zapadno shvaćanje, koje akt posvećenja ograničava 
na pretvorbu, na kraju izručilo misu planiranim zahvatima. No liturgija ima s 
umjetnosti nešto zajedničko: u njihovim sferama ne može biti govora o razliko- 
vanju bitnog od nebitnog. Zamislite kako bi to izgledalo kad bismo na Rafaelovoj 


slici svete Cecilije ostavili lice i ruke jer su oni važni, a izrezali glazbeni instru- 
ment kao "nevažan". 

Ono što je odlučno jest da se latinski svijet tim svojim novim shvaćanjem 
suočio s vlastitom tradicionalnom liturgijom koja mu je postajala sve manje 
razumljiva. Ne samo pravoslavna, već i tradicionalna rimska liturgija jest postu- 
pan rast nazočnosti Gospodinove, nazočnosti koja ima svoj vrhunac u pretvorbi, 
ali nema nekog reza koji bi dijelio pretvorbu od dijelova prije nje, kao što i 
Kristov život među ljudima nije bio odijeljen od njegove žrtve na križu već 
je prirodno vodio do nje. Kristova pojava, njegova nazočnost već od prvih 
trenutaka jest program i latinske liturgije, govor njezinih znakova ne dozvoljava, 
nikakvo drugo tumačenje. 

Liturgija je preuzela iz carskog dvorskog ceremonijala znakove prisutnosti 
vrhovnog suvereniteta — svijeće koje su se nosile pred carem i tamjan. Kad 
god u liturgiji nastupaju svijeće i tamjan, označuju novu kulminaciju Božje 
prisutnosti. Već na početku kad misnik svečano ulazi u crkvu u svojoj liturgi- 
jskoj funkciji "drugog Krista", on je dio Božjeg čina, "teurgije", on na Cvjetnicu 
predstavlja Krista kako svečano ulazi u Jeruzalem, no isto tako i Krista kako 
ponovo dolazi u svom veličanstvu i slavi. Kad se čita evanđelje opet su tu i svi- 
jeće i tamjan kojim se kadi kako knjiga tako i svećenik, što označuje prisutnost 
Krista našeg Učitelja — čitanje evanđelja nije tu samo "navještanje", već prije 
svega svjedočanstvo prisutnosti. A onda se na oltar donose darovi prekriveni 
velom, tamo sa strahopočitanjem primaju i opet okade. Tekstove koji se tu mole 
moguće je tumačiti tako da ti darovi — iako još neposvećeni — predstavljaju 
Krista koji se pripravlja na svoju muku na križu, po shvaćanju prvog tisućljeća, 
skidanje vela s darova označavalo je kako Isusa svlače. 

Tradocionalni obred prikazanja bio je poseban trn u oku reformatorima — 
kako te molitve, kako te geste klanjanja, a darovi još nisu posvećeni! Zaista, po 
misnoj teologiji drugog tisućljeća prikazanje je najednom postalo nerazumljivo, 
bio je to sad baštinjeni odlomak koji je pomalo izazivao nelagodu. Ipak treba 
cijeniti duh počitanja Tridentskog Sabora, koji nije ni pomišljao dirati u liturgi- 
jski obred samo zato što ga teološki gledano smatra nedosljednim. Kad je 
prikazanje konačno stiglo na pisaće stolove nesretnog dvadesetog stoljeća, moglo 
ga se glatko izbrisati — upravo osjećam zadovoljstvo reformatora koji je jed- 
nim potezom pera uklonio tisućljetnu besmislicu. A bilo bi tako jednostavno 
prepoznati prikazanje kao obred uprisutnjenja, trebalo je samo baciti oko na ses- 
trinski istočni obred! Ali ispriječila se rimska arogancija koja umišljeno ignorira, 
da se o rimskom obredu ne može kompetentno suditi ako se istovremeno nema, 
pred očima istočni. Tamo se prikazanje slavi još daleko opširnije i svečanije, 
upravo zato što ga se smatra dijelom posvećenja. Zašto nikomu nije zapela za 
oči činjenica da je u tradicionalnom latinskom obredu epikleza, zazivanje Duha, 
Svetoga, dio prikazanja, što je bio jasan signal, da je konsekracija već u toku? 
(Tu se misli na slijedeće molitve u tradicionalnom obredu Prikazanja: 


Primi nas, Gospodine, duhom ponizne i srcem skrušene: bila danas 
naša žrtva pred licem Tvojim takva da Ti ugodi, Gospodine Bože. 


Dođi, Posvetitelju, svemogući vječni Bože: i blagoslovi 


ovu žrtvu, pripravljenu svetome imenu Tvojemu. 
(op. prev.).) 


No dublje razumijevanje procesa liturgije je već toliko oslabjelo, da su bili u 
stanju jednostavno odbaciti ono što nisu razumjeli, kao da je to neki beznačajni 
privjesak. Zaista mora biti uzvišen osjećaj, kad možete korigirati svetog Grgura 
Velikog! 

Dozvolit ću sebi da ovdje citiram jednog bezbožnog pisca, briljantnog staljin- 
ista Petera Hacksa koji je upitan, kako treba postaviti klasično kazališno djelo, 
odgovorio: "Najbolji način jest da ga najprije dobro razumijemo." To je načelo 
kojeg se treba držati već u književnosti, a pogotovo kad se radi o najvećem blagu 
kao što je liturgija. 

Jedna od najznačajnijih zasluga pape Benedikta jest da je pokušao svratiti 
pažnju Crkve na kršćanski Istok. On je znao da sva ekumenska nastojanja, 
kolikogod po sebi bila nužna, ne će uspjeti medijski efektnim susretima s ta- 
mošnjim hijerarsima, već s afirmacijom tradicionalne latinske liturgije, koja je 
prava vezivna spona rimske i grčke Crkve." U međuvremenu znamo da su ti 
njegovi pokušaji bili uzaludni, ne zato što bi ih prekinula smrt već zato što nije 
htio poduzeti odlučnije korake za obnovu tradicije.19 

Razočaranje koje je izazvao iznenađujući prekid Benediktovog pontifikata 
jest razumljivo, no ono može lako zamagliti trijezan pogled na činjenice. Zamis- 
limo kako bi bilo da je nakon Ivana Pavla odmah došao Franjo. Kolikogod je 
Benediktov projekt "reforma reforme" propao, ipak će on ostati u sjećanju kao 
"papa liturgije", možda čak i "spasilac liturgije". Njegov motuproprio "Sum- 
morum pontificum" zaista zaslužuje naziv "iz vlastite pobude". Jer niti među 
biskupima po svijetu niti u Kuriji nije bilo iskoro nikakve podrške za taj Benedik- 
tov potez. Kako progresisti tako i "konzervativci" (nažalost riječ konzervativac 
moramo danas stavljati pod navodnike) bili su oštro protiv toga da se starom 
obredu dade prostora više od onoga što mu je — protiv volje — bio dao Ivan 
Pavao Drugi. On koji je po sebi zazirao od bilo kakvih samotnih odluka, ovaj 
put se ipak odlučio na formalan zahvat. Štoviše, dodatnim izvršnim odredbama 
u granicama papinske nadležnosti osigurao je tradiciji "mjesto po suncem" u 
Crkvi. To je dakako bio samo prvi korak, no Benedikt, koji je taj problem očito 
ozbiljno shvaćao, znao je da se pravi rast liturgijske svijesti ne može ostvariti 
zapovijedajući, već se mora dogoditi u dušama i da vjernost tradiciji mora proći 
kroz kušnje. Koliko će se te mogućnosti, kojima je on nasuprot tolikim otporima 
otvorio brane, ostvariti, ovisi o poduzetnosti pojedinaca. Sad voda mora poteći, 
od tog se zadatka ne može ukloniti nitko, tko je spoznao da je liturgijski život 
bitan dio naše vjere. Liturgija jest Crkva — svaka misa slavljena po tradicional- 
nom obredu valja više nego li bilo koja riječ bilo kojeg pape. Ona se kao crvena 
nit provlači kroz sjaj i bijedu crkvene povijesti, doklegod i gdjegod ona traje pe- 
riode papinske samovolje ostat će na marginama povijesnog pamćenja. Ta nije li 
tajna bojazan progresista, da će njihova nastojanja biti uzaludna sve dok Crkva, 

10Kao kardinal Benedikt je nekoliko puta svečano slavio staru misu. Otkako je postao 
papom ne zna se je li to ikada više učinio (op. prev.). 


zadrži sjećanje na taj izvor svog života? Zamislimo samo na koliko se mjesta 
slavi tradicionalna misa otkad je objavljen Motuproprio, koliko je svećenika — 
tu ne računam one koji pripadaju tradicionalnim zajednicama — naučilo taj 
obred, koliko biskupa je po tom obredu dijelilo sv. Red i Potvrdu. Njemačka tu 
nažalost nije na prvom mjestu, to je zemlja iz koje su došli toliki poticaji štetni 
po Crkvu — ali moramo misliti univerzalno. Tko bi pred dvadeset godina sma- 
trao mogućim da se na Katedri sv. Petra u Rimu slavi svečani pontifikal po 
starom obredu? Priznajem, sve je to malo, daleko premalo — neznatan detalj u 
životu suvremene opće Crkve, ali trijezno promatrajući golemu katastrofu koja 
se odigrala, nemamo pravo podcjenjivati izuzetke od žalosnog pravila. Totalnost 
progresističkih pretenzija je slomljena, i to je djelo pape Benedikta. A ako bi 
se netko potužio da on nije učinio više, da nije svoje papinske ovlasti dovoljno 
iskoristio, neka stvarno promisli i reče, tko bi od kardinala kandidata za pap- 
instvo tu više učinio nego on. Tako da konačno ne preostaje nište drugo nego 
zahvalnost tom nesretnom papi koji je u preteškom vremenu učinio koliko su 
mu snage dopuštale. To će, a ne sličice na Trgu svetog Petra, osigurati stalan 
spomen na njega. Kad god budemo imali priliku sudjelovati na tradicionalnoj 
misi, morat ćemo misliti i na Benedikta Šesnaestog. 


Prijevod i komentar: KV 


